คนที่เลี้ยงสัตว์ จะจ่ายเงินให้สัตว์ก่อน การซื้อสินค้าไม่จำเป็น
อุตสาหกรรมเกี่ยวกับสัตว์เลี้ยง เติบโตดีขนาดไหน ? ลงทุนแมนจะเล่าให้ฟัง
5 พ.ค. 2566

คนที่เลี้ยงสัตว์ จะจ่ายเงินให้สัตว์ก่อน การซื้อสินค้าไม่จำเป็น /โดย ลงทุนแมน
ข้าวสาร อาหาร หรือผงซักฟอก สินค้าเหล่านี้คือสินค้าจำเป็น ที่ไม่ว่าเศรษฐกิจจะตกต่ำอย่างไร ก็ยังมีความต้องการ และขายได้อยู่เสมอ
แต่รู้หรือไม่ว่า ปัจจุบันสินค้าและบริการจากอุตสาหกรรมสัตว์เลี้ยง ก็มีความจำเป็นไม่แพ้กัน แถมยังมีการเติบโตได้แม้อยู่ในช่วงวิกฤติ
แล้วอุตสาหกรรมเกี่ยวกับสัตว์เลี้ยง เติบโตดีขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้หรือไม่ว่า อุตสาหกรรมสัตว์เลี้ยงในสหรัฐอเมริกา เติบโตถึงปีละ 8% สูงกว่าการเติบโตของ GDP สหรัฐอเมริกา 10 ปีย้อนหลัง หลายเท่าตัว
หากเราลองมาดูมูลค่ารายจ่าย เกี่ยวกับสัตว์เลี้ยงในสหรัฐอเมริกา
ปี 2019 มูลค่า 3.3 ล้านล้านบาท
ปี 2020 มูลค่า 3.7 ล้านล้านบาท
ปี 2021 มูลค่า 4.2 ล้านล้านบาท
ปี 2022 มูลค่า 4.7 ล้านล้านบาท
จะเห็นว่าระยะเวลาเพียงแค่ 3 ปี อุตสาหกรรมสัตว์เลี้ยงเติบโตเพิ่มขึ้นกว่า 42% ถือเป็นอีกหนึ่งอุตสาหกรรมที่เติบโตได้ดีในช่วงล็อกดาวน์ที่ผ่านมา เนื่องจากการที่คนอยู่แต่บ้าน จนต้องเลี้ยงสัตว์ไว้แก้เหงากันมากขึ้น
อีกเรื่องที่ทำให้ธุรกิจสัตว์เลี้ยงเติบโตอย่างมั่นคง ก็คือ “ความยืดหยุ่นต่อรายได้”
อธิบายความยืดหยุ่นต่อรายได้แบบง่าย ๆ ก็คือ การที่คนจะซื้อสินค้าหรือบริการ เพิ่มขึ้นหรือลดลงนั้น สัมพันธ์กับรายได้มากน้อยแค่ไหน
ตัวอย่างสินค้าที่มีค่าความยืดหยุ่นต่อรายได้สูง ก็เช่น
- สินค้าฟุ่มเฟือยอย่าง รถยนต์
เราจะเห็นได้ชัดว่าในช่วงที่เศรษฐกิจไม่ดี เราก็คงไม่มีแผนที่จะซื้อสินค้าเหล่านี้ หรือลดมูลค่าของการซื้อลง
ในทางกลับกัน สินค้าอย่างบะหมี่กึ่งสำเร็จรูป กลับมีค่าความยืดหยุ่นต่อรายได้ต่ำ
สะท้อนให้เห็นจากในช่วงที่เศรษฐกิจไม่ดี อย่างไรคนก็ต้องซื้อ เพราะเป็นสินค้าจำเป็น
แล้วความยืดหยุ่นต่อรายได้ในอุตสาหกรรมสัตว์เลี้ยงเป็นอย่างไร ?
มีงานวิจัยที่น่าสนใจเกี่ยวกับเรื่องความยืดหยุ่นของรายได้ต่อรายจ่ายสำหรับสัตว์เลี้ยงในสหรัฐอเมริกา ซึ่งผลที่ได้ก็คือ “มีความยืดหยุ่นต่อรายได้ที่ต่ำมาก”
โดยผลวิจัยชี้ว่า
- ไวน์ มีค่าความยืดหยุ่นต่อรายได้ 1.4
- กาแฟ มีค่าความยืดหยุ่นต่อรายได้ 0.6
- ขนมปัง มีค่าความยืดหยุ่นต่อรายได้ 0.4
ในขณะที่อุปกรณ์สัตว์เลี้ยง บริการรักษาสัตว์ อาหารสัตว์ และบริการสัตว์เลี้ยง มีค่าความยืดหยุ่นต่อรายได้เพียง 0.1 เท่านั้น
จะเห็นได้ว่ารายจ่ายเกี่ยวกับสัตว์เลี้ยงนั้นมีความยืดหยุ่นที่ต่ำมาก หากเทียบกับสินค้าประเภทอื่น ๆ ที่ดูแล้วน่าจะมีความจำเป็นสูงกว่า หรืออาจจะพูดได้ว่า สินค้ากลุ่มสัตว์เลี้ยง มีความมั่นคงมากกว่า กาแฟ หรือขนมปัง เสียอีก
และเมื่อบวกกับผลสำรวจของสมาคมสัตวแพทย์สหรัฐอเมริกา ที่ระบุว่า 76% ของคนเลี้ยงแมว และ 85% ของคนเลี้ยงสุนัข มองว่าสัตว์เลี้ยงเป็นสมาชิกในครอบครัว
ซึ่งสำหรับเจ้าของแล้ว รายจ่ายสำหรับสัตว์เลี้ยง ไม่ถือเป็นรายจ่ายฟุ่มเฟือย
แต่เป็น “รายจ่ายจำเป็น” ที่ไม่ว่าจะแพงสักเท่าไร หรือเศรษฐกิจจะตกต่ำแค่ไหน เจ้าของก็ยังยอมจ่ายให้กับสัตว์เลี้ยงแสนรักอยู่ดี
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-